Kuluuleenis eda galgala hidhamtoonni mana hidhaa cabsanii badaniiru jechaa oduu ganamaa ollaa irraa dhageessee turte. Ganama yeroo hirribaa kaatu. Garuu warri badan jedhaman sun eenyufaa akka ta’an waan dhageesse waan hinjirreef isaantu bade jettee amanuus dhiisuus hindandeenye. Adda baafachuuf ganamaan kaatee gara waajjira poolisii deemte_ poolisicha kaleessaa gaafachuuf. Fuula lolaa imimmaan jaalalaan dhiqameen daalachooftee bifa ashaboo fakkaatteetti. Yeroo balbala waajjira poolisii geessu, poolisii tokko gaafa duraa yeroo ishiin baduu keenya beeksisaa turte biiroo hogganaa waajjirichaatti ishii argee turetti dhufte. Osuma ishiin waa hinjedhiin “intalaa.... eessa deemaa jirta?” jedhe, faara walitti gubee. “Yeroo darbe dhufee dhimma wayii himadheen ture. Maal irra akka ga’an gaafadha jedheeni” jette. Osoo dubbattee afaan ishii irraa hinfixiin, akka bakakkaa rukuteeti waajjira poolisii keessatti kaballaadhaan lafa ishii ciniinsise_ Kuluuleetiin. “Malaan karaa gurrakee haa yaa’u. Tokko sii kan dargaggoo sana akka korma abbaa warraa nurratti goobsaa jiru. Amma waan gaafattu hinqabdu. Karaakee irra bu’ii gara manakeetti 75 gali. Kanaan ala atis gatiikee argatta” jedhe_ aarii mana hidhaa keessaa baduu keenya irraa qabuun. Ishiin waan isaa wallaaltu iyyuu “mallikee mala dubartii, humnikee humna bishaanii haata’u” akkuma jedhamu, Kuluuleenis shakkuun ishii hinoolle. Aariin akkas isa raasee fuula kana fakkaatutti harka ol kaasee kaballaa itti naqsiise waa’ee ishii wajjin hidhata akka qabu hubatte. Namoonni badan jedhaman kunis anaafi Tokkummaa ta’uu akka danda’u shakkite. Yeroo kana egaa, Kuluuleen duubatti deebitee ija yaadaan ilaalteeti, gatii hanga har’aatti jaalalaaf jecha kaffalte xiinxaltee hiikkaa jaalalaa wallaalte. Ishiin gaafa anaan waadaa galfatte, gochaankoof keessikoo akka dubbii afaankoo yoo ta’e jaalala dhugaa waliin habbuuqachuu akka jalqabnu isa afaanii baastee natti dubbatte yaadatte. Jaalala dhugaa jettee kan ishiin guyyaa san afaanii baastee dubbattes, namni wal jaalate lamaan gochaan isaaf yaadni garaa isaa akka dubbii afaan isaa yoo ta’e gidiraafi gaddi jireenyaa waan nama mudatu hinseene_ gammaachuufi boqonnaa jireenyaa malee. Kanaafis natti fakkaata hiikkaa jaalalaa wallaaltee raata’uun ishii. Maal godharee kankoofi kan Kuluulee jaalalli dhugaan gaddaaf gidiraan marfame. Kuluuleenis, “yaa waaqayyoo jaalala malee jiraachuun nidanda’amaay? Yoo danda’ama ta’e erga jalqabanihoo keessaa ba’uun nidanda’amaa? Ani yaa gooftaa dhalli namaa jaalala malee akka hir’uu ta’ettan beeka. Jireenya waliin dabarsa jedheen nama hedduu ana barbaadan keessaa tokko filadhe. Jaalalas waliin jalqabee jireenyikoo gidiraafi gaddaan guutame. Jaalallee ani filadhes waan anatti balleesse irratti 76 hinagarre. Maaltu akka ta’eefi maaltu akka ta’uu qabu anaan marii’achuufis lafa inni jiruhoo lafa gidiraaf gaddaati malee lafa itti nama alaa mari’atan miti. Moo jaalala jalqabuuf eeggataa qabaachuutu gaaridha tayinnaa? Silaa yoo inni tokko gidiraaf gaddaan qabame inni tokko jireenya gammachuu yoo qabaate isa waliin turuun nidanda’ama. Kanaafi tayinnaa shamarreen bara kanaa dhiira meeqa of duuba hiriirsanii siin du’a! siin gaggaba! kan jedhan. Kun filannoo yeroo jireenya gaddaaf gidiraa tayinnaa? Kun dhugumaan filannoo taanaan dhiirri akkasiis jira tayinnaa? Yoo jiraatehoo innis gaafas sana anaan dhiisee ishii gidiraaf gadda hinqabne bira deemuu danda’a. Garuu namni nama ta’ee gidiraaf gadda malee jiraatu jiraayi? Kan gidiraaf gadda hinqabne biyya lafaa irra yoo jiraate silaa namuu nama kana barbaada ture. Garuu nam jireenya barbaadu kamuu namuma akka isaa jireenya barbaadu barbaada malee nam jireenyaafi gadda addaan ilaalee barbaaduhoo argees dhagahees hinbeeku. Kanaafuu jaalala dhugaa isa namni hundi hinqabne jaalalleekoof qabaadhee gidiraafi gadda jaalalleekoo hirmaachuunkoo iyyuu jaalalleekoof jireenya gammachuuti. Anaaf akkamitti gadda ta’a? ani nama ta’ee osoon kaayyoo jireenyaaf harka rabbiin uumamee jiruu, maaliif nama akkakoo dirqama tokko malee fedhakootiin jaaladhee jiru rakkoofi gidiraa jireenyaa keessatti dhiisee deemuuf yaadaan mala dhahaa? Gochuu hinqabu. Hamman du’ee biyyeetti makamutti jaalalleekoo biraa hindheessu” jettee osoo yaadaan yeedaltuu kaballaa ana barbaacha dhuftee gurratti fudhatte, baattattee mana ishiitiin baate_Kuluuleen. 